### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen skal, foreløbig frem til 2025, på et møde behandle Ankestyrelsens omgørelsesprocent. Omgørelsesprocenten er den andel af afgørelser på servicelovens område, som er påklaget til Ankestyrelsen og som Ankestyrelsen enten har ændret, ophævet eller hjemvist (tilbagesendt til fornyet sagsbehandling).

Kommunalbestyrelsen skal i forbindelse med behandlingen tage stilling til, hvorvidt der er behov for at udarbejde en handlingsplan til styrkelse af den juridiske kvalitet i kommunens sagsbehandling. Beslutter kommunalbestyrelsen, at der ikke skal udarbejdes en handlingsplan, skal kommunalbestyrelsen orientere Ankestyrelsen om det.

## Indstillinger

Cheferne for Sundhed & Myndighed, Fagcenter Børn & Familie samt Voksenspecialenheden indstiller

* at det meddeles Ankestyrelsen, at der ikke udarbejdes en handlingsplan -med henvisning til den argumentation, der fremgår af sagsfremstillingen.

## Behandling

Socialudvalget, Børn- og Familieudvalget, Ældre- og Sundhedsudvalget, Økonomiudvalget, Kommunalbestyrelsen.

## Sagsfremstilling

Ankestyrelsen har ved brev af 13. september 2022 til kommunalbestyrelsen henledt opmærksomheden på, at Folketinget den 2. juni 2022 vedtog en ændring af lov om retssikkerhed og administration på det sociale område, som betyder, at kommunalbestyrelsen en gang årligt foreløbig frem til 2025, skal behandle Ankestyrelsens omgørelsesprocenter, som offentliggøres på [adresse] og Ældreministeriets hjemmeside (link: [Danmarkskort med kommunale sammenligninger]([url])) hvert år inden 1. juli. Afgørelser, som kan påklages til Ankestyrelsen, kan hidrøre fra en lang række lovgivninger. Danmarkskortet omhandler alene sager vedr. serviceloven. Det er således alene omgørelser vedr. Serviceloven, der skal behandles i Kommunalbestyrelsen.

Kommunalbestyrelsen skal i forbindelse med behandlingen tage stilling til, hvorvidt der er behov for at udarbejde en handlingsplan til styrkelse af den juridiske kvalitet i kommunens sagsbehandling. Beslutter kommunalbestyrelsen, at der ikke skal udarbejdes en handlingsplan, skal kommunalbestyrelsen orientere Ankestyrelsen om det.

Da det ikke er muligt ud fra danmarkskortet at foretage sammenligning med andre kommuner eller at se hvilke sagsområder, omgørelsesprocenterne omhandler, har administrationen udarbejdet et notat, der vedlægges sagen. Notatets konklusioner er følgende:

* Antallet af påklagede sager på Servicelovens område, afgjort af Kalundborg Kommune var i 2021 92. Heraf er 8 ændrede eller ophævet og 25 hjemviste af en samlet sagsmængde på 1.157 (Ankestyrelsens tal). Det svarer til at 2,85% af alle sager er omgjort.
* Antallet af sager, afgjort af Kalundborg Kommune, der påklages til Ankestyrelsen på Servicelovens område, har i perioden 2016 – 2021 ligget ret stabilt omkring 90 sager årligt
* Omgørelsesprocenten var i perioden 2015 – 2019 støt stigende fra 28,3% til 46,7%, hvorefter den i 2020 faldt til 38,6% og yderligere i 2021 til 35,9%
* I sammenligning med nabokommunerne har Kalundborg flere sager pr. indbygger end Holbæk og Slagelse og færre end [adresse] og [adresse]
* Antallet af påklagede sager fra Kalundborg Kommune i 2021 fordeler sig over 24 forskellige sagsemner (sagsområder), med nedenstående som ”top-4”
  + Hjælpemidler, § 112 – 17 med en omgørelsespct. på 35,3
  + Tabt arbejdsfortjeneste, § 42 & 43 – 14 med en omgørelsespct. på 50
  + Merudgifter, §100 – 9 med en omgørelsespct. på 44,4
  + Hjemmehjælp § 83 – 6 med en omgørelsespct. på 33,3.

Notatet har, som led i forberedelsen af den politiske behandling af sagen, været forelagt cheferne for de relevante myndighedsområder (fagcenter Børn & Familie, Odeline Mortensen og Sundhed & Myndighed), chefjuristen, en jurist med ekspertise på servicelovens område samt Borgerrådgiveren, og har på et møde den 23. november 2022 drøftet notatet med henblik på at udarbejde en anbefaling i sagen.

Anbefalingen fra mødet er, at der ikke udarbejdes en handlingsplan, begrundet i følgende:

* At de 32 omgjorte sager fordeler sig på 14 forskellige emneområder (sagsområder) – som i Kalundborg Kommune er fordelt på 3 forskellige organisatoriske enheder (myndighedsområder)
* En forudsætning for at udarbejde en handlingsplan vil være, at der kan ses et gentagelsesmønster i de fejl og mangler i sagsbehandlingen, Ankestyrelsen påpeger i omgørelserne. Et sådant kan ikke udledes.
* Alle omgørelser er allerede i dag genstand for analyse og erfaringsopsamling
* En omgørelse medfører oftest også en dialog med Ankestyrelsen om hvordan sagsbehandlingen kan forbedres
* Når en sag afgøres af en myndighed, kan den indeholde en række delafgørelser. Hvis Ankestyrelsen vurderer, at blot en af delafgørelserne er behæftet med fejl eller mangler, bliver sagen som helhed som omgjort.
* En omgørelse kan være udtryk for ændret sagspraksis i Ankestyrelsen (eksempel: en kugledyne var for år tilbage et hjælpemiddel – i dag er det et forbrugsgode), som
* Ankestyrelsens afgørelser kan være sagsbehandlerafhængig
* Ankestyrelsens krav til dokumentation kan til tider være urealistisk høje
* Kommunalbestyrelsen har i har i år ansat en borgerrådgiver til at forbedre samarbejdet og kommunikationen med borgerne.
* Vi ønsker i Kalundborg Kommune ikke at sagsbehandlerne skal være nervøse for at træffe afgørelser, men netop betragte omgørelser som et led i den forpligtende læringskultur, som er et af pejlemærkerne for ledelse og styring i Kalundborg Kommune.
* Der er igangsat andre tværorganisatoriske indsatser for at forbedre sagsbehandlingen generelt – og den juridiske kvalitet i sagsbehandlingen i særdeleshed.

## Økonomiske konsekvenser

Ingen.

### Sagens forløb

30-11-2022 Børn- og Familieudvalget
Anbefales.
01-12-2022 Socialudvalget
Anbefales.
05-12-2022 Ældre- og Sundhedsudvalget
Anbefales.
07-12-2022 Økonomiudvalget
Anbefales.